b'\n_START_ARTICLE_\nNicolae Popa (pictor \xc8\x99i grafician)\n_START_SECTION_\nDate biografice\n_START_PARAGRAPH_\nFormat \xc3\xaen climatul artistic ie\xc8\x99ean ca elev al maestrilor Gheorghe Popovici, Octav Bancil\xc4\x83 si \xc8\x98tefan Dimitrescu, Nicolae Popa s-a distins ca un foarte bun desenator \xc8\x99i colorist. N\xc4\x83scut \xc3\xaen comuna Ipatele (Vaslui), \xc3\xaen urma cu 100 de ani, pe 19 mai 1901, s-a stabilit din 1913 la Ia\xc8\x99i, unde a urmat cursurile Scolii de arte frumoase \xc8\x99i ale Conservatorului, fiind deopotriv\xc4\x83 dotat pentru pictur\xc4\x83 \xc8\x99i muzic\xc4\x83. Din 1927, anul absolvirii Conservatorului, \xc8\x99i p\xc3\xa2n\xc4\x83 \xc3\xaen 1943, c\xc3\xa2nd a fost cooptat \xc3\xaen corpul didactic al acestuia, a ocupat posturi de desenator \xc8\x99i a predat, paralel, la diferite scoli din Ia\xc8\x99i \xc8\x99i Bac\xc4\x83u. \xc3\x8en 1932 s-a perfec\xc8\x9bionat la Paris, unde \xc8\x99i-a rafinat gustul estetic \xc8\x99i \xc8\x99i-a l\xc4\x83rgit orizontul culturii generale. Nicolae Popa a cultivat multiple genuri \xc8\x99i tehnici\xe2\x80\x94desen, ilustra\xc8\x9bie de carte, pictur\xc4\x83 de \xc8\x99evalet, pictur\xc4\x83 mural\xc4\x83\xe2\x80\x94realizate \xc3\xaen creion, pastel, gua\xc8\x99\xc4\x83, ulei etc. \xc3\x8en practica picturii de \xc8\x99evalet, a f\xc4\x83cut portrete, peisaje citadine periferice sau din mediul rustic, mici compozi\xc8\x9bii de gen, mai ales din via\xc8\x9ba \xc8\x9b\xc4\x83r\xc4\x83neasc\xc4\x83, naturi statice \xc8\x99i flori. Fiind \xc3\xaen primul r\xc3\xa2nd desenator, a fost remarcat \xc3\xaentotdeauna \xc8\x99i ca un \xc3\xaenzestrat colorist, cu preferin\xc8\x9b\xc4\x83 pentru culorile vii, calde. \xc3\x8en aceast\xc4\x83 privin\xc8\x9b\xc4\x83 \xc3\xaei sunt specifice lucr\xc4\x83rile cu flori \xc8\x99i naturile statice cu ulcioare \xc8\x99i fructe: Vas cu flori diferite, Flori \xc8\x99i fructe etc. \xc3\x8en general, pictura sa este luminoas\xc4\x83, optimist\xc4\x83 \xc8\x99i are un efect tonic. \xc3\x8en genul portretului a creat lucr\xc4\x83ri remarcabile, dintre care cit\xc4\x83m: Portret de fat\xc4\x83 (1932), Album cu chipuri (1936), Actri\xc8\x9ba Anny Braesky (1956), Cronicarul Miron Costin \xc8\x99i Octav Bancil\xc4\x83 (1952). \xc3\x8en peisaj, a redat aspecte de la periferia Ia\xc8\x99ului: Case din cartierul halei (1943), Case pe Bucsinescu (1943), Col\xc8\x9b de strad\xc4\x83 (1944). \xc3\x8entr-un alt plan, Nicolae Popa a fost \xc8\x99i un bun pedagog, fapt remarcat \xc8\x99i de discipolii s\xc4\x83i de la Academia de arte frumoase, Scoala medie de art\xc4\x83 \xc8\x99i Institutul Pedagogic din Ia\xc8\x99i. S-a stins din viata pe 25 octombrie 1962, la Iasi, si este inmormintat la Cimitirul Eternitatea din Ia\xc8\x99i.\n_START_SECTION_\nEvocare\n_START_PARAGRAPH_\n(...) Nicolae Popa este un iesean autentic si nedezmintit. Trecut prin experientele mistuitoare ale primei jumatati a veacului trecut, pe care le-a trait la Paris, unde a fost elevul lui Andr\xc3\xa9 Lothe, el a dat fara stavila drumul sufletului sau de impatimit si blind iesean. "Experienta Parisului, noteaza Corneliu Baba, ii folosise, dar odata reintors, redevenise ceea ce era de fapt, un iesean veritabil. Peisajele orasului de pe Bahlui, cu arhitectura colinelor sau a copacilor, strazile pe care crescuse, lumea intima a vietii sale, obiectele gasite la indemina pentru naturile moarte, florile ca niste ochi de soare, portretele celor apropiati il invitau sa adapteze teoriile alambicate temperamentului sau bonom, lirismului sau de moldovean..._NEWLINE_Avea un remarcabil sim\xc8\x9b plastic. \xc3\x8e\xc8\x99i descria cu naivitatea lui grav\xc4\x83, uimitor de sugestiv, un ansamblu de culori pe o p\xc3\xa2nz\xc4\x83, sau un motiv de pictur\xc4\x83. Cu aceea\xc8\x99i voce \xc8\x99optit\xc4\x83, \xc3\xae\xc8\x99i confia emo\xc8\x9biile unei cromatici imaginare sau am\xc4\x83nuntele picturale ale unui tablou visat. Te desp\xc4\x83r\xc8\x9beai de el cu g\xc3\xa2ndul la palet\xc4\x83, gr\xc4\x83bit s\xc4\x83 ajungi mai repede la tine \xc3\xaen atelier. La instinctul s\xc4\x83u i se mai ad\xc4\x83ugau virtu\xc8\x9bile me\xc8\x99tesugarului avizat ce desena cu tr\xc4\x83s\xc4\x83turi de impecabil caligraf. Linia sa nu avea ezit\xc4\x83ri. \xc8\x98tia de la \xc3\xaenceput ce vrea s\xc4\x83 fac\xc4\x83 \xc8\x99i acest lucru \xc3\xael amuza pe m\xc4\x83sur\xc4\x83 ce creionul fixa ideea. Se n\xc4\x83\xc8\x99teau forme interpretate spiritual, cu gust, \xc3\xaentotdeauna de o ironie bonom\xc4\x83. Desena din pasiune, desena pe oricine \xc8\x99i mai ales desena pentru oricine, f\xc4\x83r\xc4\x83  s\xc4\x83 se lase rugat prea mult. _NEWLINE_\xc3\xaen vara lui 1935 Nicolae Tonitza \xc8\x99i-a adunat o echip\xc4\x83 de pictori din Ia\xc8\x99i cu care a zugr\xc4\x83vit biserica veche din incinta m\xc4\x83n\xc4\x83stirii Dur\xc4\x83u. \xc3\x8en grup ne aflam \xc8\x99i noi doi, eu \xc8\x99i Popa, el ca desenator oficial al echipei. Ridica la scar\xc4\x83 schi\xc8\x9bele maestrului \xc8\x99i le preg\xc4\x83tea proiectarea lor pe perete. Retrospectiva de fa\xc8\x9b\xc4\x83 evoc\xc4\x83 postum personalitatea autentic\xc4\x83 a pictorului Neculai Popa. Din mul\xc8\x9bimea de mul\xc8\x9bimea de cartoane, p\xc3\xa2nze, desenuri ce a l\xc4\x83sat, selec\xc8\x9bia a ales tot ceea ce s-a crezut c\xc4\x83-i destinat s\xc4\x83 r\xc4\x83m\xc3\xa2n\xc4\x83 \xc8\x99i s\xc4\x83-l reprezinte. Culoarea ilustreaz\xc4\x83 \xc3\xaen cazul lui mai pu\xc8\x9bin ni\xc8\x99te mici subiecte locale \xc8\x99i mai mult voluptatea cu care pictorul \xc8\x99i-a s\xc4\x83v\xc3\xa2r\xc8\x99it transpunerea lor. A\xc8\x99ternute generos, pat\xc4\x83 de lumin\xc4\x83 l\xc3\xa2ng\xc4\x83 pat\xc4\x83 de lumin\xc4\x83, acord l\xc3\xa2ng\xc4\x83 acord, \xc3\xaentr-un fel de c\xc3\xa2ntec al ritmurilor, culorile lui Neculai Popa \xc3\xael tr\xc4\x83deaz\xc4\x83 ceea ce era \xc8\x99i cum era c\xc3\xa2nd \xc3\xael \xc3\xaent\xc3\xa2lneai \xc8\x99i \xc3\xael auzeai \xc8\x99optindu-\xc8\x9bi ceva nemaiauzit. A \xc3\xaencredin\xc8\x9bat cu ajutorul culorilor \xc8\x99i al unui creion confiden\xc8\x9be ale vie\xc8\x9bii sale \xc8\x99i a l\xc4\x83sat \xc3\xaen \xc3\xaencremenirea din cadre, eviden\xc8\x9b\xc4\x83, urma iluziilor, multe din ele la fel de \xc3\xaenc\xc3\xa2nt\xc4\x83toare ca cele pe care le relata pasionat, la col\xc8\x9bul unei str\xc4\x83zi, la un pahar de vin, \xc3\xaentr-o c\xc4\x83l\xc4\x83torie...  Corneliu Baba\n_START_SECTION_\nAprecieri\n_START_PARAGRAPH_\n(..)Spiritul de aleas\xc4\x83 voca\xc8\x9bie cultural\xc4\x83 a Moldovei i-a marcat pe to\xc8\x9bi marii arti\xc8\x99ti n\xc4\x83scu\xc8\x9bi pe acele plaiuri. Ca sensibilitate, Nicolae Popa face parte din familia spiritual\xc4\x83 ilustrat\xc4\x83 de Nicolae Tonitza, \xc8\x98tefan Dimitrescu, Nu\xc8\x9bi Acontz sau Aurel B\xc4\x83e\xc8\x99u. Prin cultur\xc4\x83 \xc8\x99i rafinament, opera sa aduce o not\xc4\x83 aparte fa\xc8\x9b\xc4\x83 de marii s\xc4\x83i congeneri. Un plus de catifelare a atmosferei pe care o degaj\xc4\x83 \xc8\x99i o spontaneitate- aparent\xc4\x83 care acuz\xc4\x83sentimentul vie\xc8\x9bii care anim\xc4\x83 personajele sale._NEWLINE_Excelent observator al oamenilior \xc3\xaenzestrat cu humor, Nicolae Popa ne-a l\xc4\x83sat o galerie de portrete de o acuitate a observa\xc8\x9biei \xc8\x99i o siguran\xc8\x9b\xc4\x83 a desenului ce \xc3\xae\xc8\x99i g\xc4\x83sesc cu greu pereche \xc3\xaen arta noastr\xc4\x83.Ele nu au nimic din spa\xc8\x9biul caricaturii, ci se pot \xc3\xaenscrie \xc3\xaen categoria portretelor psihologice._NEWLINE_Recuperarea din uitare a lui Nicolae Popa \xc8\x99i a\xc8\x99ezarea lui al\xc4\x83turi de pictorii des\xc4\x83vr\xc3\xa2\xc8\x99i\xc8\x9bi ai  acestui secol constituie o binemeritat\xc4\x83 repara\xc8\x9bie \xc8\x99i o cert\xc4\x83 \xc3\xaembog\xc4\x83\xc8\x9bire a istoriei artei rom\xc3\xa2ne\xc8\x99ti. Radu Ionescu'